DITTO กำไร Q1 นิวไฮ 80 ล้าน มั่นใจดันปีนี้โต 30%
DITTO นิวไฮ! ไตรมาส 1/66 กำไรกระฉูด 80 ล้านบาท ตุนงานในมือแน่น 4.4 พันล้านบาท ตั้งเป้าปีนี้โต 20-30% แย้มเดินหน้าย้ายเข้า SET ภายในสิ้นปีนี้
DITTO นิวไฮ! ไตรมาส 1/66 กำไรกระฉูด 80 ล้านบาท ตุนงานในมือแน่น 4.4 พันล้านบาท ตั้งเป้าปีนี้โต 20-30% แย้มเดินหน้าย้ายเข้า SET ภายในสิ้นปีนี้
15 พ.ค. 2566

นายฐกร รัตนกมลพร ประธานเจ้าหน้าที่บริหาร บริษัท ดิทโต้ (ประเทศไทย) จำกัด (มหาชน) หรือ DITTO เปิดเผยว่า ผลประกอบการของ DITTO และบริษัทย่อย ในไตรมาสที่ 1 ปี 2566 มีรายได้จากการขายและบริการ 415 .32 ล้านบาท เพิ่มขึ้นจากปีก่อน 95.57 ล้านบาท คิดเป็นอัตราเพิ่มขึ้น 30% และมีกำไรสุทธิ 80.83 ล้านบาท เพิ่มขึ้นจากช่วงเดียวกันของปีก่อน 22.22 ล้านบาท คิดเป็นอัตราเพิ่มขึ้น 38%
ทั้งนี้บริษัทสามารถรักษาระดับการเติบโตของกำไรอย่างต่อเนื่อง โดยกำไรสุทธิเติบโตสูงถึง 38 % จากปีก่อนซึ่งเป็นผลมาจากการให้บริการระบบรักษาความปลอดภัย Cyber Security การขยายฐานลูกค้าส่วนงานบริหารจัดการระบบงาน Business Process Outsourcing (BPO)รวมถึงการขยายงานธุรกิจ Innovation Technology ซึ่งเป็นธุรกิจหลักมีการเติบโตค่อนข้างมาก
นายฐากร กล่าวอีกว่า สำหรับแนวโน้มธุรกิจไตรมาส 2/2566 บริษัทมั่นใจว่ายังสามารถเติบโตได้ตามเป้าที่วางไว้ เนื่องจากได้รับงานเพิ่มขึ้นจาก Technology Engineering &amp;Turnkey Project และ Data &amp; Document Management และ Cyber Security ซึ่งปีนี้มองว่าหน่วยงานราชการให้ความสำคัญกับเรื่องดังกล่าวในการเดินหน้าขยายพัฒนาระบบบริหารจัดการเอกสารและข้อมูลในรูปแบบดิจิทัล ซี่งจะเป็นกลุ่มที่สามารถผลักดันให้ผลประกอบการเติบโต โดยตอนนี้บริษัทได้มีการประมูลงานหรือเสนอเข้าไปบิทแข่งขันอีกหลายโครงการซึ่งบริษัทมีโอกาสที่จะได้รับงานค่อนข้างมาก อีกทั้งยังมี พ.ร.บ.อิเล็กทรอนิกส์เข้ามาช่วยหนุนให้ผลประกอบการเติบโตอย่างแข็งแกร่งและต่อเนื่อง
“บริษัทตั้งเป้าหมายรายได้ทั้งปีนี้โต 20-30% ตอนนี้มีงานในมือ (Backlog) ณ วันที่ 14 เมษายน 2566 มูลค่า 4,416 ล้านบาท แบ่งเป็น งานวิศวกรรมด้านเทคโนโลยี และโครงการต่างๆ 2,543 ล้านบาท และบริหารจัดการเอกสาร 1,873 ล้านบาท คาดว่าในปีนี้จะรับรู้รายได้ 25% จากมูลค่างานที่มีอยู่ในมือทั้งหมด ซึ่งยังไม่รวมโครงการใหม่ๆเข้ามา นอกจากนี้ DITTO ยังเตรียมย้ายเข้า SET คาดว่าทุกอย่างจะเรียบร้อยภายในปีนี้” นายฐกร กล่าว